KIRJALLINEN KYSYMYS E-1447/00

esittäjä(t): Wolfgang Kreissl-Dörfler (Verts/ALE) komissiolle

(10. toukokuuta 2000)

Aihe: Monenkeskiset kilpailusäännöt ja kehitys

Komission luonnoksessa EU:n neuvottelukannaksi vuosituhannen vaihteen kierrokselle vaaditaan ja kannatetaan kilpailuoikeuteen liittyvää monenkeskistä sopimusta. Luonnoksessa mainitaan esimerkiksi yksittäisten viranomaisten välinen yhteistyö, kansallista kilpailuoikeutta koskevien perusperiaatteiden ja vähimmäisvaatimusten määrittäminen jne.

Kilpailun kansainvälinen sääntely olisi kehitysmaiden etujen mukaista. Komissio puhuu edellä mainitussa ehdotuksessa erilaisista eteläisten maiden tuista.

1. Mitä maita tuettaisiin? Mikä elin osoittaa tukeen liittyvät varat?

2. Mitä kehitysmaita koskevat joustavat ja erityiset menettelyt tarkkaan ottaen merkitsevät?

3. Onko komission mielestä mahdollista laajentaa kilpailun sääntelyn eurooppalaista mallia kansainväliselle tasolle?

Pascal Lamyn komission puolesta antama vastaus

(16. kesäkuuta 2000)

1. Yhteisö ehdottaa vahvistettua lähestymistapaa koskien kehitysmaita tukevaa teknistä apua kilpailun alalla. Jo nyt lukuisiin teknisen apuun ja kapasiteetin lisäämiseen liittyviin toimiin on ryhdytty. Näihin toimiin kuuluvat tutkimukset kilpailunvastaisten menettelyjen vaikutuksista kehitysmaihin, apu kilpailulakien laatimiseen, työpaikkakoulutus kehitysmaiden kilpailuviranomaisille kehittyneiden maiden kilpailuviranomaisten kanssa, ja kilpailuviranomaisjärjestelmän luominen ja vahvistaminen.

Kansainväliset järjestöt, erityisesti UNCTAD ja Maailmanpankki tarjoavat teknistä apua ja kapasiteettia lisääviä toimia, samoin kuin yksittäiset maat kahdenkeskiseltä pohjalta. Yhteisö ja sen jäsenvaltiot tarjoavat apua lukuisille valtioille, mukaan lukien yhteistyö- ja assosiaatiosopimukset latinalaisen Amerikan ja Välimeren maiden kanssa. Sen lisäksi uusi kumppanuussopimus Afrikan, Karibian ja Tyynenmeren valtioiden kanssa sekä yhteisö yksilöivät kilpailun yhteistyöalueena, johon kuuluu (mldr) avustaminen tarkoituksenmukaisen lainsäädäntökehyksen muotoilussa ja sen hallinnollisessa toimeenpanossa vähiten kehittyneiden maiden erityistilanne erityisesti huomioon ottaen(1).

Yhteisö uskoo, että teknistä apua ja kapasiteetin lisäämistoimia kilpailun alalla tulisi vahvistaa ja koordinoida. Maailman kauppajärjestön kilpailusopimuksen tulisi toimia katalyyttinä tässä suhteessa. Sen tulisi myös varmistaa, että kehitysmaiden kilpailuviranomaiset voivat tehokkaasti hyötyä yhteistyöstä ja avusta. WTO:n kilpailupolitiikkakomitea voisi olla tärkeä foorumi, joka helpottaisi kehitysmaiden osallistumista kansainväliseen kilpailupolitiikkayhteistyöhön.

2. Monenkeskisen kilpailua koskevan puitesopimuksen toteuttamisen osalta yhteisö ehdottaa, että asiaa lähestytään kehitysmaita joustavasti ja progressiivisesti kohdellen. Tätä sovellettaisiin sekä varsinaisten maansisäisten kilpailulakien käyttöön ottamiseen tai hyväksymiseen että myös kyseisten lakien tehokkaaseen täytäntöönpanoon. Lisäksi joustavuutta ja progressiivisuutta tulisi myös soveltaa sektorikohtaisiin maansisäisen kilpailulain soveltamatta jättämisiin, erityisesti silloin kuin soveltamatta jättäminen johtuu kehitystavoitteista ja niillä on vain hyvin vähäinen vaikutus kansainväliseen kauppaan.

3. Yhteisö ei aio siirtää yhteisön kilpailumallia monenkeskiseen puitesopimukseen. Monenkeskinen kehys ei johtaisi maansisäisten kilpailulakien yhdenmukaistumiseen vaan paremminkin se määräisi tietyt pääperiaatteet, jotka WTO:n jäsenten olisi sisällytettävä omiin kilpailulakeihinsa, jos ne eivät vielä olisi käytössä.

(1) Katso Afrikan, Karibian ja Tyynenmeren valtioiden sekä Euroopan yhteisön ja sen jäsenvaltioiden kumppanuussopimuksen 45 artiklan 3 kohta.